CELEX: 62019TN0292
Language: mt
Date: 2019-05-03 00:00:00
Title: Kawża T-292/19: Rikors ippreżentat fit-3 ta’ Mejju 2019 — Pshonka vs Il-Kunsill

22.7.2019   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 246/30
            
         
      Rikors ippreżentat fit-3 ta’ Mejju 2019 — Pshonka vs Il-Kunsill
      (Kawża T-292/19)
      (2019/C 246/32)
      Lingwa tal-kawża: iċ-Ċek
      
         Partijiet
      
      
         Rikorrent: Artem Viktorovych Pshonka (Kramatosk, l-Ukraina) (rappreżentant: M. Mleziva, avukat)
      
         Konvenut: Il-Kunsill tal-Unjoni Ewropea
      
         Talbiet
      
      Ir-rikorrent jitlob li l-Qorti Ġenerali jogħġobha:
      
                  —
               
               
                  tannulla, minn naħa, id-Deċiżjoni tal-Kunsill (PESK) 2019/354 tal-4 ta’ Marzu 2019 li temenda d-Deċiżjoni 2014/119/PESK dwar miżuri restrittivi diretti kontra ċerti persuni, entitajiet u korpi fid-dawl tas-sitwazzjoni fl-Ukrajna u, min-naħa l-oħra, ir-Regolament ta’ Implimentazzjoni tal-Kunsill (UE) 2019/352 tal-4 ta’ Marzu 2019 li jimplimenta r-Regolament (UE) Nru 208/2014 dwar miżuri restrittivi diretti kontra ċerti persuni, entitajiet u korpi fid-dawl tas-sitwazzjoni fl-Ukrajna, safejn dawn l-atti jikkonċeraw lir-rikorrent; u
               
            
                  —
               
               
                  tikkundanna lill-Kunsill tal-Unjone Ewropea għall-ispejjeż tiegħu kif ukoll għal dawn sostnuti mir-rikorrent.
               
            
         Motivi u argumenti prinċipali
      
      Insostenn tar-rikors tiegħu, ir-rikorrent jinvoka tliet motivi.
      
                  1.
               
               
                  L-ewwel motiv huwa bbażat fuq ksur tad-dritt għal amministrazzjoni tajba.
                  Insostenn tar-rikors tiegħu, ir-rikorrent isostni b’mod partikolari li, waqt l-adozzjoni tad-deċiżjoni kkontestata, il-Kunsill tal-Unjoni Ewropea ma pproduċiex prova tad-diliġenza rikjesta safejn, qabel l-adozzjoni tal-imsemmija deċiżjoni, huwa ma eżaminax l-allegazzjonijiet, u lanqas il-provi prodotti mir-rikorrent li jimmiltaw favur dan tal-aħħar, u bbaża ruħu essenzjalment fuq preżentazzjoni qasira tal-prosekutur ġenerali tal-Ukrajna u ma talab l-ebda informazzjoni addizzjonali dwar l-iżvolġiment tal-investigazzjoni fl-Ukrajna.
               
            
                  2.
               
               
                  It-tieni motiv huwa bbażat fuq ksur tad-dritt tal-proprjetà tar-rikorrent.
                  F’dan ir-rigward, ir-rikorrent jiddikjara li r-restrizzjonijiet li huwa suġġett għalihom huma sproporzjonati, inutli u jiksru l-garanziji internazzjonali marbuta mal-protezzjoni tad-dritt tal-proprjetà tar-rikorrent.
               
            
                  3.
               
               
                  It-tielet motiv huwa bbażat fuq ksur tad-drittijiet fundamentali tar-rikorrent li huma mogħtija lilu mill-Konvenzjoni Ewropea għall-Protezzjoni tad-Drittijiet tal-Bniedem u tal-Libertajiet Fundamentali.
                  F’dan ir-rigward, ir-rikorrent isostni li l-adozzjoni tal-miżuri restrittivi fil-konfront tiegħu ippreġudikat id-dritt tiegħu għal smigħ xieraq, il-preżunzjoni tal-innoċenza kif ukoll il-protezzjoni tal-proprjetà privata.